CELEX: C2007/129/28
Language: sk
Date: 2007-06-09 00:00:00
Title: Vec T-97/07: Žaloba podaná 26. marca 2007 – Imelios/Komisia

9.6.2007   
            
            
               SK
            
            
               Úradný vestník Európskej únie
            
            
               C 129/16
            
         Žaloba podaná 26. marca 2007 – Imelios/Komisia
   (Vec T-97/07)
   (2007/C 129/28)
   Jazyk konania: francúzština
   Účastníci konania
   
      Žalobca: Imelios SA (Vélizi Villacoublay, Francúzsko) (v zastúpení: C. Curtil, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               pokiaľ ide o konanie, konštatovať nekontradiktórny charakter konania pred OLAF-om a Komisiou; konštatovať, že, ako to uznal sám OLAF, tento použil anonymné zdroje; konštatovať, že OLAF a Komisia žalobcovi odmietli oznámiť obsah správy o vyšetrovaní; konštatovať, že rozhodnutie Komisie je neodôvodnené; v dôsledku toho zrušiť oznámenie o dlhu,
            
         
               —
            
            
               subsidiárne, konštatovať, že neboli zohľadnené dôkazy predložené žalobcom, že nebola skúmaná zodpovednosť skupiny…, v dôsledku toho zrušiť oznámenie o dlhu, pokiaľ ide o jeho podstatu,
            
         
               —
            
            
               v každom prípade konštatovať, že posledná splátka subvencie nebola žalobcovi zaplatená, hoci sa jej tento nijak nevzdal; v dôsledku toho zaviazať Komisiu na zaplatenie žalobcovi sumy 34 368 eur a úrokov odo dňa podania tejto žaloby; zaviazať Komisiu na zaplatenie žalobcovi sumy 50 000 eur ako náhrady škody; zaviazať Komisiu na zaplatenie žalobcovi sumy 50 000 eur ako nákladov vynaložených v súvislosti s konaním; zaviazať Komisiu na náhradu trov konania.
            
         Žalobné dôvody a hlavné tvrdenia
   Dňa 21. decembra 1999 podpísal žalobca s Európskym spoločenstvom, v zastúpení Európskou komisiou, zmluvu IST-1999-10934 – ASSIST týkajúcu sa projektu „Knowledge Management for Help Desk Operators“, uzavretú v rámci 5. rámcového programu pre činnosť Spoločenstva týkajúcu sa výskumu, technologického rozvoja a demonštrácie (1998-2002) v oblasti otvorenej informačnej spoločnosti.
   Na základe vyšetrovania OLAF-u a jeho správy o audite Komisia zaslala žalobcovi oznámenie o dlhu, ktorom od neho požadovala vrátenie už zaplatenej sumy ako subvencie Spoločenstva, a to v súlade s príslušným zmluvným ustanovením, ktoré Komisii umožňovalo také vrátenie požadovať v prípade konštatovania podvodu alebo závažných finančných nezrovnalostí počas implementácie projektu. Ide o rozhodnutie napadnuté v rámci tejto žaloby. Ďalej, žalobca navrhuje, aby Súd prvého stupňa zaviazal Komisiu na zaplatenie poslednej splátky subvencie, ako aj na náhradu škody, ktorá žalobcovi vznikla na jednej strane v dôsledku nezaplatenia poslednej splátky subvencie a na druhej strane v dôsledku konaní pred OLAF-om a neskôr pred Komisiou.
   Na podporu svojho návrhu na neplatnosť sa žalobca dovoláva porušenia základných práv, medzi nimi práva na obranu, počas vyšetrovania OLAF-u týkajúceho sa projektu „ASSIST“. Tvrdí, že počas vyšetrovacej fázy nemohol vzniesť svoje pripomienky a že záverečná správa OLAF-u, na ktorej sa zakladá rozhodnutie Komisie, mu zaslaná nebola, čím mu bolo zabránené vyjadriť sa k obvineniam vzneseným na jeho osobu.
   Ďalej, žalobca sa dovoláva chýbajúceho odôvodnenia rozhodnutia, ako aj oneskoreného oznámenia výhrad.
   Subsidiárne, žalobca uvádza viaceré žalobné dôvody týkajúce sa podstaty napadnutého rozhodnutia, najmä skutočnosť, že Komisia nezohľadnila ním poskytnuté dôkazy týkajúce sa vynaložených nákladov. Žalobca ďalej tvrdí, že skutočným príjemcom subvencie, a teda osobou zodpovednou za prípadné zistené nezrovnalosti, je skupina LA POSTE, a nie žalobca.